[Foto's] Vrystaat-boere loop deur onder veediewe | Maroela Media
[Foto's] Vrystaat-boere loop deur onder veediewe
WAARSKUWING: Die foto's onderaan die berig is grafies van aard en kan sensitiewe lesers ontstel.
Boere in die Steynsrus-gebied in die Vrystaat het die afgelope paar weke erg onder veediefstal deurgeloop, met tientalle vee wat brutaal op plase geslag en weggedra is.
Arnold Smith, 'n plaaslike inwoner en dominee by die NG Kerk Steynsrus, het aan Maroela Media gesê veediefstal kom nou so gereeld in die gebied voor dat baie boere dit nie eens meer by die polisie aanmeld nie. "Dit is 'n krisis in ons gemeenskap, wat groot emosionele en finansiële skade veroorsaak. Daar is net so baie diere wat doodgemaak word dat dit nou 'n alledaagse gebeurtenis word," het hy gesê.
Smith vertel van drie gevalle waarvan hy bewus is oor die afgelope drie weke toe skape uit plase deur grensdrade aangejaag is en naby die pad geslag word. In een geval is 23 skape, waaronder top-teelramme, tot naby 'n treinspoor gejaag en daar geslag. In 'n tweede geval is meer as 20 skape op 'n plaas in die gebied in 'n kamp vasgekeer en geslag.
"Hulle het Saterdagaand weer op 'n plaas op die pad tussen Lindley en Steynsrus 31 skape geslag. Dit was almal dragtige ooie en die binnegoed en fetusse is net daar gelos," het Smith gesê. "Dit was 'n aardige gesig. Mense besef nie die trauma van hierdie voorvalle nie, omdat dit so baie gebeur. Hulle aanvaar dit net as 'n deel van boerdery, maar dit is eintlik baie traumaties. En hierdie is maar net in die Steynsrus-omgewing, hoe gaan dit nie in die res van die provinsie nie?"
Konst. Peter Kareli, woordvoerder van die polisie, het aan Maroela Media gesê die 31 ooie wat geslag is, was meer as R74 000 werd. "Dit was die tweede geval van veediefstal in Steynsrus daardie aand. Vroeër die aand is twee Bonsmara-beeste ter waarde van R41 000 op 'n ander plaas gesteel," het hy gesê.
Navorsing wat Willem Lombard en Hermias van Niekerk aan die Universiteit van die Vrystaat (UV) se departement van landbou-ekonomie in 2015 gedoen het, toon Vrystaatse boere ly jaarliks meer as R144 miljoen se direkte skade weens veediefstal. Wanneer bykomende aspekte, soos die koste van verhoogde sekuriteitsmaatreëls in ag geneem word, kos veediefstal die provinsie se boere meer as R182 miljoen per jaar.
Volgens die navorsingsverslag kom die meeste voorvalle van veediefstal in die Lejweleputswa-distrik voor, wat onder meer Welkom, Bothaville, Dealesville en Bultfontein insluit. Die Moqhaka-distrik, wat Steynsrus insluit, is reg langs die Lejweleputswa-distrik geleë.
Smith het gesê 'n biduur sal Woensdagaand om 18:00 in die NG Kerk Steynsrus se saal gehou word oor die hoë voorkoms van veediefstal en –slagtings in die gebied.
Die toneel nadat 31 skape op 'n plaas buite Steynsrus in die Vrystaat deur veediewe geslag is. Foto: Arnold Smith
Verkiesing gaan voort 'soos beplan'
Kinderregte in SA trek noustrop
n Siek land met baie siek mense. Voel niks vir mens of dier nie.
baie lelik om te dink iemand wat iemand anders se skape steel is n dief? Aikona.is dit nie maar net NOG n toepassing van die voorbeeld wat Zuma en trawante stel as hulle die land se staats kaste plunder nie? vat want ek wil en ek mag en ekt n verskoning en ekt pelle wat saam stem want hulle doen ook so.en as jy DURF my aanspreek is jy n rassis OF steeds apartheid se skuld.Interessant dat ons honger,miskende, ontneemde voorvaders na die wreedhede van konsentrasiekampe NIE gesteel en geplunder en verwoes en gemoor en verkrag nie.Al het hulle AL… Lees meer »
Nee, net so siek soos hulle regering. Korrupsie, bedrog aan die orde van die dag.
Irene dus duidelik dat jy nie boer nie. Ons het nie vee om ander kos te gee nie maar ons het vee om self te kan oorleef en n inkomste uit ons grond te probeer maak. Doen ons dit nie dan het ons nie n inkomste nie en die regering voer dan net eenvoudig dit wat hulle kort van die buiteland in.
Help ook nie jy vang die kriminele nie. Hulle kom op goedkoop borg uit en se net in die hof hulle het dit gedoen omdat hulle families honger ly, dan is hulle vry en terug op straat. Dis siek !!! En dit gaan net erger word. Sterkte boere !!!!